Svenske politikere reagerer med sjokk og avsky etter at maskerte personer kastet brannbomber mot en jødisk synagoge i Göteborg. Tre menn er pågrepet i saken.
Øyenvitner forteller om mellom ti og tjue maskerte menn eller ungdommer i gruppen som kastet brannbomber lørdag kveld. Politiet ble varslet om hendelsen litt etter klokken 22.
Både statsminister Stefan Löfven og andre svenske politikere reagerer sterkt på brannangrepet.
– Det er ikke rom for antisemittisme i vårt svenske samfunn. Gjerningsmennene skal stilles til ansvar, sier statsminister Stefan Löfven i en uttalelse til nyhetsbyrået TT.
Redningstjenesten opplyste sent lørdag kveld at de hadde slukket en mindre brann på parkeringsplassen ved synagogen.
– Det brant kraftig på gårdsplassen, men så kom det en regnskur, og brannen ble raskt dempet, forklarte synagogens forstander Allan Stutzinsky.
Han sa at et titall maskerte ungdommer kastet gjenstander inn i bakgården. Det begynte aldri å brenne i selve synagogen eller i menighetshuset ved siden av, der rundt 20 ungdommer deltok på et arrangement.
Moren til en jente som deltok på festen, fortalte at en gruppe maskerte menn kastet brennende gjenstander.
Statsminister Stefan Löfven sier han er svært opprørt både over angrepet mot synagogen i Göteborg og over oppfordringene om vold mot jøder i demonstrasjonen i Malmö.
Utenriksminister Margot Wallström beskriver hendelsene som uakseptable, mens Moderaternas leder Ulf Kristersson understreker at antisemittismen ikke må få nytt fotfeste i Sverige.
– Vi kan ikke akseptere at jøder som bor i Sverige, blir skyteskive for kritikken som enkelte har i forhold til politikken i Midtøsten, uttaler han.